වසර තුනකට ආසන්න කාලයක් තිස්සේ අතරමග නවතා දමා ඇති මාර්ග ව්‍යාපෘතියක් හේතුවෙන් රුපියල් මිලියන 1,533 ක මහජන මුදල් නිරපරාදේ දියවී යන පුවතක් අපට වාර්තා වුණා.ප්‍රදේශවාසීන් පවසන්නේ මෙම මාර්ගයේ ඉදිකළ කොටසද නිසි ප්‍රමිතියකින් සිදුකර නොමැති බවයි.රතු මිනිත්තුවේ අද අවධානය ඒ පිළිබඳවයි.මේ පිබිදෙමු පොළොන්නරුව වැඩසටහන යටතේ 2017 වසරේ ජනවාරි මස වැඩ ආරම්භ කළ ව්‍යාපෘතියක අද තත්ත්වයයි.ව්‍යාපෘතිය යටතේ මින්නේරිය, ගල්ඔය හන්දිය හතරැස් කොටුව ප්‍රධාන මාර්ගය කාපට් අතුරා සැකසීම 2018 ජුනි 02 වනදා අවසන් කිරීමටයි නියමිතව තිබුණේ.ඊට වෙන්කළ මුදල රුපියල් මිලියන 1533ක්.නමුත් එම දිනය පසුවී මේ වනවිට වසර 2 ක් ඉක්ම ගොස් ඇතත්‍ ව්‍යාපෘතිය අවසන් වන බවක් පෙනෙනතෙක් මානයේවත් දැකගන්නට නැහැ.ත්‍රීකුණාමලයේ සිට පොළොන්නරුවට සහ මඩකලපුවට යාමට ඇති පහසු ම මාර්ගය මෙයයි.